З назвы цэнтра вынікае, што ён разлічаны перш за ўсё на падтрымку сем’яў, дзе ёсць усыноўленыя дзеці. Але, як паказала практыка, дадатковая дапамога кваліфікаваных псіхолагаў патрэбна не толькі ўсыноўленым дзецям і іх усынавіцелям. У цэнтр звяртаюцца, напрыклад, бацькі—выхавальнікі дзіцячых дамоў сямейнага тыпу, супрацоўнікі SOS-дзіцячай вёскі, дзеці з нядобранадзейных сем’яў. Нядаўна патэлефанаваў дзевятнаццацігадовы хлопец, які выхоўваўся ў школе-інтэрнаце. Фармальна кажучы, ён ужо не дзіця — чалавек дарослы. Але ці ж гэта падстава адмаўляць яму ў падтрымцы? Канечне, не. Самаму ж маленькаму падапечнаму спецыялістаў цэнтра тры гады.